**Hertseg-Bosnia** (kroatiaksi *Herceg-Bosna*) oli Bosnia-Hertsegovinan kroaattien itsehallintoalue Bosnian sodassa.

Historia
--------

Kroatian itsenäistyminen ja sitä seurannut Kroatian sota vuonna 1991 saivat Bosnian alueen äärikansalliset kroaatit perustamaan vuoden lopussa Bosnian valtiosta erillisen Hertseg-Bosnian kroaattialueen, jonka pääkaupungiksi valittiin Mostar. Hertseg-Bosnian itsehallintoalue perustettiin Mate Bobanin hallinnon alaisuudessa kesällä 1992, mistä seurasivat kroaattien ja muslimien väliset aluekiistat Bosnian alueella. Kiistat liittyivät luultavimmin Kroatian presidentti Franjo Tuđmanin Suur-Kroatian politiikkaan, joka pyrki Kroatian aluelaajennuksiin sekä Bosnia-Hertsegovinan jakamiseen yhdessä serbien kanssa.

Talvella 1992 Boban oli siirtynyt Hertsegovinan kroaattien johtoon, minkä seurauksena bosniakit alkoivat poistua huhtikuussa Bosnian sodan aikana muodostetusta Bosnian kroaattiarmeijasta.

Alueesta käytettiin nimityksiä HZ-HB (Hertseg-Bosnian kroaattiyhteisö) ja HR-HB (Hertseg-Bosnian kroaattitasavalta). Hertseg-Bosnian perustaminen johti muun muassa siihen, että kroaatit alkoivat takavarikoida bosniakeille saapuvia aseita tarkastuspisteissään. Tarkastus saattoi usein takavarikoida itselleen suuren osan läpikulkevasta aselastista. Tämä johti kroaattien ja bosniakkien välisiin vihamielisyyksiin. Poliittiset jännitteet pysyivät vielä syksyllä 1992 pimennossa kansainväliseltä yhteisöltä.

Kroaattien ja bosniakkien välinen viha johti avoimeen taisteluun tammikuussa 1993 ja laajaan sotaan saman vuoden huhtikuussa. Yhdysvallat painosti Bobania siirtymään pois vallasta, mikä tapahtui vasta seuraavana vuonna. Taistelut Hertseg-Bosnian kroaattien ja bosniakkien välillä päättyivät tulitaukoon maaliskuussa 1994 allekirjoitetun Washingtonin sopimuksen myötä. Muut valtiot Kroatiaa lukuun ottamatta eivät tunnustaneet Hertseg-Bosnian aluetta itsenäiseksi, minkä seurauksena valtio lakkasi olemasta vuonna 1994 (Kroatian tuki poistui viimeistään vuonna 1996).

Lähteet
-------

1. ↑  Croats Claim Their Own Slice of Bosnia  6.6.1992. NY Times. Viitattu 9.2.2013.
2. 1 2 3 4  Milekic, Sven: Croatian Leaders Sing Praises for Herzeg Bosnia *News*.  30.5.2017. Balkan Insight. Viitattu 18.12.2018. (englanniksi)
3. 1 2 3 4  Milekic, Sven: Croatia Elections Feed Nostalgia For Herzeg Bosna *News*.  1.9.2016. Balkan Insight. Viitattu 18.12.2018. (englanniksi)
4. 1 2 3  Dzidic, Denis: Hague Jails Bosnian Croat Leaders For 111 Years *News*.  29.5.2013. Balkan Insight. Viitattu 18.12.2018. (englanniksi)
5. 1 2  Israeli, Raphael & Benabou, Albert: "Chapter 2 - The Deadly Triangle: Serbia-Croatia-Bosnia", *Savagery in the Heart of Europe: The Bosnian War (1992-1995) Context, Perspectives, Personal Experiences, and Memoirs*, s. 66-67. Strategic Book Publishing, 2013. ISBN 978-162-857-015-1. Google-kirjat (viitattu 18.12.2018). (englanniksi)
6. 1 2  Bugajski, Janusz: "1. Bosnia-Herzegovina: (alakappale Chronology)", *Ethnic Politics in Eastern Europe: A Guide to Nationality Policies, Organizations and Parties: A Guide to Nationality Policies, Organizations and Parties*. Routledge, 2016. ISBN 978-131-528-743-0. Google-kirjat (viitattu 18.12.2018). (englanniksi)